11 โบรก แจ้งความ “ปอศ.” สอบก๊วนซื้อขายหุ้น MORE เสียหายกว่า 4 พันลบ.
11 โบรกเกอร์ เดินเรื่องแจ้งความกับ “ปอศ.” เอาผิดผู้ที่เกี่ยวข้องกับการซื้อขายหุ้น MORE ในลักษณะผิดปกติ สร้างความเสียหายกว่า 4 พันลบ.
11 โบรกเกอร์ เดินเรื่องแจ้งความกับ “ปอศ.” เอาผิดผู้ที่เกี่ยวข้องกับการซื้อขายหุ้น MORE ในลักษณะผิดปกติ สร้างความเสียหายกว่า 4 พันลบ.
16 พ.ย. 2565

ผู้สื่อข่าวรายงานว่า ผู้รับมอบอำนาจจาก 11 บริษัทหลักทรัพย์ที่ได้รับผลกระทบจากกรณีความผิดปกติในการซื้อขายหุ้น บริษัท มอร์ รีเทิร์น จำกัด (มหาชน) หรือ MORE เข้าแจ้งความร้องทุกข์กับ พล.ต.ต.พุฒิเดช บุญกระพือ ผู้บังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) เพื่อเอาผิดผู้ที่เกี่ยวข้องกับการซื้อขายหุ้น MORE ในลักษณะผิดปกติ ในวันที่ 10 พ.ย.ที่ผ่านมา โดยมีมูลค่าการซื้อขายสูงถึง 7,142 ล้านบาท ซึ่งสร้างความเสียหายแก่บริษัทหลักทรัพย์หลายรายมีมูลค่ากว่า 4.5 พันล้านบาท
โดยพล.ต.ต.พุฒิเดช กล่าวว่า พล.ต.ท.จิรภพ ภูริเดช ผู้บัญชาการตำรวจสอบสวนกลางสั่งการให้ตรวจสอบกรณีดังกล่าว โดยจะจัดพนักงานสอบสวนแยกสอบปากคำผู้เสียหายแต่ละราย เพื่อรวบรวมข้อมูลพิสูจน์ทราบข้อเท็จจริงที่เกิดขึ้น หลังจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เข้าร้องเรียนกับผู้บัญชาการตำรวจสอบสวนกลาง จึงได้มีคำสั่งแต่งตั้งชุดพนักงานสอบสวนขึ้นมาดำเนินการสืบสวนสอบสวนเรื่องนี้ทันที